વડના વૃક્ષને આધ્યાત્મિક અર્થમાં જો કોઈ યોગ્ય ઉપમા આપવાની થાય તો મારા માનવા પ્રમાણે એક ‘સાધક’ની ઉપમા આપવી પડે. સંસ્કૃતમાં વટનો અર્થ વડનું વૃક્ષ થાય છે. વિશેષણ તરીકે વડનો બીજો અર્થ વડપણ, મોટાપણું પણ થાય છે. વટવૃક્ષ એટલે કે બધાં વૃક્ષોમાં વડપણ અને મોટાઈ ધરાવતું વૃક્ષ. વડના વૃક્ષને આવી વિશેષતા શા માટે અપાઈ છે ? કદાચ આધ્યાત્મિક સાધનામાં પ્રવૃત્ત એક સાધક જેવા તેનામાં ગુણ રહેલા છે એટલા માટે.